## Més de 8.000 alumnes participen en els cursos presencials i en línia de la Conselleria d’Agricultura en 2024

*** Els més demandats han sigut els cursos autoformatius, amb més petició dels que abordaven les ajudes de la PAC
* Agricultura aposta en 2025 per la formació en línia ampliant l’oferta formativa sobre cultius diversos i incidint en aspectes relacionats amb la digitalització i les noves tecnologies**

Més de 8.000 alumnes han participat en els cursos presencials i en línia de la Conselleria d’Agricultura, Aigua, Ramaderia i Pesca durant 2024.

En format en línia s’han oferit un total de 27 cursos en l’aula virtual del Servici de Transferència de Tecnologia, en els quals han participat 5.545 persones, tant en cursos tutoritzats com en autoformatius. L’any passat va tindre diverses novetats, com el curs ‘El sòl i la fertilització sostenible’, del qual s’han celebrat dos edicions. Concretament, este ha sigut el curs amb més participació, ja que l’han fet 2.097 persones, seguit pel “Curs bàsic en agricultura ecològica” amb 629 alumnes.

Una altra de les novetats ha sigut el curs autoformatiu ‘Prevenció de les pèrdues i el desaprofitament d’aliments’, que ha comptat amb la participació de 148 alumnes en la seua primera edició.

També s’ha impartit de nou el curs en línia sobre ‘Ramaderia extensiva i pasturatge’, que en finalitzar es va complementar amb pràctiques de ramaderia extensiva.

En matèria de formació d’operadors per al Registre d’operadors professionals de vegetals (ROPVEG), s’han dut a terme dos noves edicions en l’àmbit dels operadors de plantes de vivers, a les quals s’han assistit 271 persones.

Altres cursos com el d’‘Agrocompostatge’ i el de ‘Bones pràctiques en higiene en la producció agrícola’ han comptat amb 458 i 447 alumnes respectivament.

Cal destacar que en el marc dels cursos de formació tutoritzada, els d’‘Introducció a l’agricultura ecològica’ i el ‘Cultiu de l’alvocat’, que amb 190 i 178 alumnes respectivament han sigut els que han despertat més interés, perquè han completat el total de places oferides en molt pocs dies des de l’obertura de la inscripció.

**Formació presencial i novetats 2025**

En formació presencial s’han impartit 121 cursos amb un total de 2.720 alumnes. Els més sol·licitats han sigut els 14 cursos sobre poda, que han fet 311 persones, i els 12 cursos d’agricultura ecològica en el qual han participat 212 persones.

Sobre citricultura s’han organitzat 9 cursos, que han seguit 227 persones. A més, s’han desenrotllat formacions sobre fructicultura, olivicultura, mamprenedoria, comercialització, apicultura i temes diversos, que han suposat en conjunt un 34 % dels cursos i un 30 % del total d’assistents.

La Conselleria d’Agricultura continuarà apostant en 2025 per la formació en línia, mantenint l’oferta actual amb la seua corresponent actualització de continguts i ampliant l’oferta formativa sobre cultius diversos en modalitat autoformativa, incidint en aspectes tan importants com són la digitalització i les noves tecnologies.

Fecha: 07/01/2025